जितपुरसिमरा गोल्डकप : हिमालयन शेर्पा फाइनलमा
सिमरामा जारी जगदम्बा स्टिल १३ औं जितपुरसिमरा गोल्डकप अन्तर्गत बुधबार भएको खेलमा मकवानपुर ११ हेटौंडालाई ३–० ले स्तब्ध पार्दै हिमालयन शेर्पा क्लब फाइनलमा प्रवेश गरेको छ । उपाधि जित्ने होडमा दुवै टिमबीच भएको रोचक प्रतिस्पर्धामा शेर्पा उपाधि नजिक पुग्न सफल भएको हो ।
बारा — सिमरामा जारी जगदम्बा स्टिल १३ औं जितपुरसिमरा गोल्डकप अन्तर्गत बुधबार भएको खेलमा मकवानपुर ११ हेटौंडालाई ३–० ले स्तब्ध पार्दै हिमालयन शेर्पा क्लब फाइनलमा प्रवेश गरेको छ । उपाधि जित्ने होडमा दुवै टिमबीच भएको रोचक प्रतिस्पर्धामा शेर्पा उपाधि नजिक पुग्न सफल भएको हो ।सिमरा रंशालामा सम्पन्न पहिलो सेमिफाइनलमा मकवानपुरविरुद्ध आक्रामक प्रस्तुत हुँदै एक दशकपछि हिमालयन शेर्पा फाइनलमा प्रवेश गर्‍यो । ०६७ मा सम्पन्न प्रतियोगिताको दोस्रो संस्करणको उपाधि जितेको २०६९ को चौथो सिमरा गोल्डकपमा उपविजेता बनेको थियो । सिमरा रंशालामा हरेक संस्करणमा सहभागिता जनाउँदै आएको शेर्पाले दशक पछि तेस्रो पटक फाइनल यात्रा तय गर्न सफल भएको हो । हिमालयन शेर्पाले खेलको २९ औं मिनटमा सुशील राईको गोलबाट अग्रता लिएर फाइनल प्रवेशको अवसर सदुपयोग गर्‍यो । अब्योमीको पासमा सुशीलले पेनाल्टी एरियाबाट गोल गर्दै टिमलाई अग्रता दिलाएका थिए । शेर्पाको डिएरियाबाट बल खोस्दै काउन्टर मूभ बनाएका अब्योमी र सुशीलको आपसी तालमेलमा पहिलो हाफमा शेर्पाको अग्रता सम्भव भएको थियो । हिमालयन शेर्पाको जितमा निशान लिम्बू म्यान अफ द म्याच बने । खेलको ७४ औं मिनटमा कप्तान विश्वास श्रेष्ठको ठाउँमा मैदान प्रवेश गरेका निशानले दनादन दुई गोल गरेर टिमको जीतलाई उचाइमा पुर्‍याउँदै फाइनल प्रवेशको अवसर जुरायो । उनैको गोलले टिम उपाधि नजिक पुग्न पक्कापक्की भयो । खेलको ८७ औं मिनटमा मिलन राईको पासलाई गोलमा परिणत गर्दै निशान लिम्बूले हिमालयन शेर्पाको अग्रता दोब्बर बनाए । डिबक्सभित्र मकवानपुरका डिफेन्डरले क्लिएर गर्न नसकेको बल खोस्दै मिलनले निशानलाई सुन्दर पास उपलव्ध गराएका थिए । खेलको ७४ औं मिनटमा खामिर गिल्सनको ठाउँमा मैदान प्रवेश गरेका मिलन राईले उत्कृष्ट प्रदर्शन गरेका थिए । खेलको अन्तिम समयमा निशान लिम्बूको व्यक्तिगत दोस्रो गोलबाट हिमालयन शेर्पाले ३–० को जित सुनिश्चित गर्दै फाइनल यात्रा तय गर्‍यो । इन्जुरी समयको चौथो मिनटमा हिमालयन शेर्पाका मिलन राईको पासमा निशानले अर्को गोल थपे । डिबक्सभित्र डिफेन्डरको गल्तीका कारण मकवानपुरले अन्तिम मिनटमा तेस्रो गोल बेहोर्नु परेको थियो । क्वाटरफाइनलमा भरतपुर फुटबल क्लबविरुद्ध आकर्षक खेल प्रदर्शन गरेको मकवानपुर ११ हिमालयन शेर्पाको सामू अलमल देखियो । शेर्पाविरुद्ध मकवानपुरले सम्झन लायक अवसर बनाउन सकेन ।प्रतियोगिता अन्तर्गत बिहीबार साबिक विजेता न्युरोड टिम एनआरटी र चर्च ब्वाइज युनाइटेडबीच दोस्रो सेमिफाइनल खेल हुनेछ ।शनिबार हुने फाइनल खेलको प्रमुख अतिथिका रुपमा उप–राष्ट्रपति रामसहायप्रसाद यादव उपस्थित हुने तय भएको आयोजक कमिटीका अध्यक्ष रामचन्द्र लामाले जानकारी दिए ।